
Dr. Francesc Xavier Grau, Rector Magnífic de la Universitat Rovira i Vir- 
gili: Sra. Rosa Maria Calaf: Sr. Àngel Cunillera, president del Consell Social, 
Dr. Antoni Gonzàlez Senmartí, secretari general de la URV, representants 
de les institucions i de la societat civil, companys de la Universitat, senyores 
i senyors, 

És per a mi un honor adreçar-me a vostès per pronunciar l'elogi a la 
candidata a obtenir el grau de doctora honoris causa per la nostra Uni- 
versitat, la periodista Rosa Maria Calaf. Ho és no només pels seus mèrits 
abundants i rellevants, que detallaré després i que són sobrers per si sols 
a l'hora de justificar l'atorgament d'aquest alt honor acadèmic, sinó també 
per la concurrència en la seva candidatura d'una circumstància inèdita: 
Rosa Maria Calaf serà la primera dona periodista que rep un doctorat hono- 
ris causa d'una universitat catalana. De fet, els periodistes homes que han 
rebut aquesta distinció són poquíssims: el polonès Ryszard Rapuscinsii i 
el barceloní Manuel Vàzquez Montalbàn, si és que a aquest darrer se'l pot 
considerar estrictament un periodista. 

Així doncs, amb aquest acte entenc que no tan sols homenatgem Rosa 
Maria Calaf, sinó també la dona, la periodista, la corresponsal que ha estat i 
que és. Per tant, reconeixem indirectament la feina de totes les altres dones 
periodistes —i per què no, també dels homes— que han format part de la 
rica tradició catalana de corresponsalia de premsa a l'estranger. Una tradi- 
ció que comença amb personalitats com Josep Pla i Eugeni Xammar i arriba 
fins a la mateixa candidata i tantes altres dones i homes de casa nostra que, 
repartits pel planeta, s'esforcen cada dia, en condicions de vegades molt 
difícils, per fer-nos de traductors d'un món cada cop més complex, convuls 
i imprevisible. 

Aquesta és una bona ocasió per mirar enrere, ni que sigui durant uns 
instants, per recordar i reconèixer l'aportació a la història del periodisme 
català i espanyol d'aquest elenc de figures, algunes molt celebrades, d'al- 
tres de més anònimes, sempre nòmades, ambaixadores sense títol diplo- 
màtic però sovint amb una enorme capacitat d'influir en la visió del món 


que tenien i tenim els lectors de diaris, els orients de ràdio o els televidents 
d'aquí. 

Entre els més cèlebres trobem Agustí Calvet, àlies Gaziel, escriptor i pe- 
riodista extraordinari que va cobrir per a La Vanguardia diversos fronts de la 
Primera Guerra Mundial, igual que Claudi Ametlla, corresponsal d'El Poble 
Català, els esmentats Pla i Xammar, pioners de la corresponsalia al París, el 
Londres, el Berlín i el Moscou dels anys vint, Carles Sentís, únic periodista 
català i un dels dos espanyols acreditats als judicis de Nuremberg després 
de la Segona Guerra Mundial, i ja arribant al present, Tomàs Alcoverro, 
veteraníssim corresponsal a l'Orient Mitjà, Maruja Torres, corresponsal i 
enviada a diverses zones calentes del planeta com Beirut i Amèrica central, 
i la mateixa Rosa Maria Calaf, que fa 25 anys que ens informa des dels punts 
neuràlgics del planeta. Però la llista seria molt més llarga si comptéssim 
altres professionals amb menys anomenada però amb trajectòries dignes 
d'esment: Ricard Estarriol, Plàcid Garcia-Planas, Eril Haucle, Joaquim Ibarz, 
Jaume Masdéu, Xavier Mas de Xaxàs, Griselda Pastor, Eduard Sanjuan, 
Vicenç Sanclemente, Eusebi Val... 

Tal com es pot deduir d'aquesta llista, des d'una perspectiva de gènere 
les dones han estat històricament una minoria dins del col-lectiu dels corres- 
ponsals i els enviats especials. De fet, el periodisme en general ha estat fins 
fa pocs anys un afer sobretot d'homes, i encara avui costa de veure dones 
ocupant posicions prominents en l'organigrama periodístic i directiu dels 
mitjans. En relació amb això, és molt significatiu que en tot el sistema me- 
diàtic català només hi hagi tres dones en càrrecs directius, dues de les quals 
amb nomenaments molt recents: la directora general de la CCMA, Rosa Cu- 
llell, la directora de TVC, Mònica Terribas, i la directora de TVE-Catalunya, 
Montserrat Abbad. Rosa Maria Calaf ha estat en aquest sentit una excepció, 
i de ben segur podria explicar moltes anècdotes, la majoria no gaire agrada- 
bles, sobre els peatges que ha hagut de pagar en el seu exercici professional 
pel fet de ser dona en un món tan aclaparadorament masculí. 

Rosa Maria Calaf (Barcelona, 1945) podem dir que és la degana dels 
corresponsals de televisió, i segurament també ho és del col-lectiu de cor- 
responsals catalans, amb permís de Tomàs Alcoverro. I no tan sols per una 
questió de veterania, tot i que 38 anys d'exercici en una activitat amb tant 
de desgast com el periodisme ja són credencial suficient per aspirar a aquest 
títol simbòlic. És degana també sobretot per la continuitat, la qualitat i la 
transcendència de la seva tasca, i per la rellevància de les corresponsalies 

que ha ocupat. Concretament va ser corresponsal de TVE a Nova Yorle per 
als Estats Units i Canadà (1983-87), va obrir la seu de Moscou per a la Unió 
Soviètica (1987-89), on va repetir durant el període 1996-99 com a dele- 
gada per a Rússia, va reestructurar la corresponsalia de Buenos Aires per a 
Amèrica del Sud (1989-93), va ser enviada a Roma per a Itàlia i el Vaticà 
(1993-96), i a Viena (1996) per als paisos de l'Est-Balcans. Més recentment 
ha estat delegada a Hong Rong per a Àsia-Pacífic (1999-2007). Actualment 
ocupa la corresponsalia de Pequín per a la Xina i l'Àsia-Pacífic. 

Dins del seu currículum professional destaca també el pas per Televisió 
de Catalunya durant l'etapa fundacional: fou directora de programació i de 
producció l'any 1983, just abans d'iniciar la seva reeixida i dilatada carrera 
com a corresponsal de TVE a l'estranger. Amb anterioritat a aquesta data, i 
des que va ingressar a Radiotelevisió Espanyola el 1970, havia treballat com 
a periodista radiofònica i a partir de 1976 havia col-laborat amb magazins 
i programes com ara 300 millones, cosa que li va permetre viatjar per tota 
Amèrica Llatina. 

L'actual destinació de Rosa Maria Calaf, la corresponsalia de Pequín, 
denota la confiança que hi ha dipositat l'actual direcció de TVE, ja que la 
zona de la Xina i l'Extrem Orient es pot considerar una de les més comple- 
xes i convulses, una regió emergent que reclama la seva posició de cen- 
tralitat en el nou mapa geopolític del segle xxI. De fet, la regió assignada a 
Rosa Maria Calaf inclou des del Paquistan fins a Nova Zelanda, una zona 
d'una enorme amplitud que l'obliga a viatjar contínuament per afrontar la 
simultaneitat d'esdeveniments que es produeixen en punts diversos, amb la 
consegúent necessitat d'una jerarquització informativa adequada. 

Un altre termòmetre, segurament encara més revelador, del prestigi i 
l'estima assolits per la candidata en els cercles de la professió periodística i 
més àmpliament entre la societat civil catalana i espanyola és la impressio- 
nant llista de premis que ha obtingut, no menys de setze, fins a la data: 


- Llaç de Dama de l'Ordre del Mèrit Civil (1993) 

- Premi Ondas 2001 a la millor tasca professional 

- Micròfon de Plata Especial 2001 de l'Associació de Professionals de 
Ràdio i Televisió 

- Àbac d'Or-Espanyol de l'Any per la cobertura informativa de la SARS 
de la Cambra de Comerç d'Espanya a Hong Rong 

- Ofici de Periodista 2003 del Col-legi de Periodistes de Catalunya 

- Premi Protagonistas 2004 TV - Onda Cero 

- Premi Ana Tutor 2005 

- Premi Casa Àsia 2005 per la cobertura informativa del tsunami 

- Premi Club Internacional de Premsa 2006 a la millor tasca periodística 
a l'estranger 

- Premi Etnosur 2006 (Jaén) per la tasca en favor de la diversitat 

- Premi Club de las 25 2007 (Madrid) a la trajectòria professional 

- Premi Ciudad de Frías 2007 (Burgos) pel reportatge Encuentro en Va- 
nuatu. 

- V/Vomen Together Avvard 2007 (Nacions Unides, Nova Yorlg per la 
trajectòria professional en favor dels objectius del mil-lenni 

- XXIII Premi de periodisme Cirilo Rodríguez 2007 de l'Associació de 
la Premsa de Segòvia al millor treball de corresponsals i enviats especials a 
l'estranger 

- Premi de la Federación de Mujeres Progresistas 2007 per la seva tasca 
en favor de la igualtat 

- Premi Tota una Vida 2007 atorgat per l'Acadèmia de la Televisió d'Es- 


panya 


Per si fos poc aquesta extraordinària collita de reconeixements, recent- 
ment s'ha creat un premi que porta el seu nom: el premi Rosa Maria Calaf 
d'Investigació Social, que organitza l'Ajuntament d'Alcalà la Real (Jaén), Al- 
calà Grupo Editorial, Fundación Cruzcampo i la Universitat de Jaén, que ja 
va per la segona edició. Aquest reconeixement té com a objectiu fomentar 
la recerca sobre els grans problemes que afronta el món del segle XXI: medi 
ambient, migracions, terrorisme, fam, conflictes armats, violència, antropo- 
logia urbana, moviments socials, mestissatge, solidaritat, etcètera. 

La figura del corresponsal a l'estranger ha gaudit històricament d'un 
notable prestigi social, sovint tenyit d'una certa aurèola mítica que li en- 
comana el seu cosí germà, l'enviat especial als conflictes bèl-lics. De fet, 
en general el corresponsal no és un professional estàtic, ancorat en una 
gran capital diplomàtica, sinó que ha de viatjar sovint fora d'aquesta seu 
per tal de cobrir esdeveniments que succeeixen en l'àrea geogràfica que té 
encomanada. Uns esdeveniments que no és estrany que tinguin un caràcter 
violent (guerres, conflictes socials) o dramàtic (catàstrofes naturals). El cas 
de Rosa Maria Calaf és paradigmàtic en aquest sentit, de fet, hem d'agrair-li 
el gran esforç que ha hagut de fer per ser avui amb nosaltres, ja que per uns 

dies ha hagut de deixar en altres mans la cobertura informativa per a TVE 
del desastrós terratrèmol de la Xina. 

Malgrat que aquest prestigi s'associi sovint a una visió glamurosa de 
la vida del corresponsal, el cert és que objectivament la seva feina té una 
gran transcendència social, la qual justifica de sobres la consideració de 
què gaudeix. Segons Christopher Tulloch, professor de Comunicació i estu- 
diós de la figura del corresponsal, en matèria de periodisme internacional 
"els mitjans de comunicació tenen un enorme impacte potencial sobre la 
societat, ja que el receptor no acostuma a contrastar la informació del seu 
mitjà amb fonts alternatives". Així, afegeix el mateix autor, el corresponsal 
fa una tasca d'autèntic "comunicador intercultural": "els corresponsals són, 
en aquest sentit, traductors culturals dels paisos de destí als d'origen", feina 
que comporta una gran responsabilitat, ja que pot contribuir a forjar una 
imatge conflictiva i d'incompatibilitat cultural, o al contrari, pot estimular 
la comprensió mútua i la concòrdia incidint en els aspectes compartits i 
contextualitzant o relativitzant els elements diferents i fins i tot oposats als 
valors de les societats que informen. 

La globalització i l'increment en la conflictivitat mundial propis d'aquest 
inici del segle XXI accentuen encara més aquesta responsabilitat del corres- 
ponsal davant de la seva audiència. La nostra visió del món depèn en gran 
manera de les seves paraules, de les imatges que ens envia de llocs remots 
i desconeguts per a la immensa majoria, on s'estan jugant aspectes vitals 
per a la viabilitat de les nostres societats i del món sencer. Així, reprenent 
les paraules de Tullocl, l'exigència de rigor, de qualitat i de contrastació 
pròpies de qualsevol tasca periodística és encara més punyent en el cas del 
corresponsal. En aquesta línia, Michael Emery afirma que "és vital per a la 
nostra supervivència al segle XXI que anem millorant la qualitat de la nostra 
informació sobre pobles i governs d'altres nacions, i sobre les ambicions 
dels nostres governs". 

L'arribada del que molts anomenen revolució digital ha comportat una 
paradoxa per a la figura del corresponsal. D'una banda, les condicions tèc- 
niques en què es desenvolupa la seva tasca han millorat extraordinàriament. 
L'era de la connectivitat universal ha deixat enrere els temps heroics en 
què el principal problema del periodista era fer arribar la crònica al seu 
mitjà. Però l'altra cara de la moneda és la transformació experimentada 
pel sistema mediàtic, que pel que fa a la informació periodística es tradu- 
eix en tres característiques indesitjables: mercantilització, espectacularitat 

i immediatesa. Una prova d'això l'aporta la tesi doctoral del professor de 
la Universitat Rovira i Virgili David Domingo, segons la qual el principal 
valor, de vegades exclusiu, del periodisme que es difon a través d'Internet 
és la immediatesa, i deixa de banda altres possibilitats extraordinàries que 
aquest nou mitjà ofereix per millorar la qualitat del periodisme, com ara la 
interactivitat, la hipertextualitat i la multimedialitat. 

Aquest és precisament un mèrit afegit de la tasca de Rosa Maria Calaf: 
la seva plena consciència i la seva tasca de denúncia pública del deterio- 
rament de les condicions de treball del periodista corresponsal, i en conse- 
quència de la qualitat de la seva feina. La globalització ha comportat que 
tinguem més informació internacional que mai, però alhora, segons Calaf, 
la qualitat d'aquesta informació no passa precisament pel seu millor mo- 
ment. En la línia del que han denunciat Ignacio Ramonet i altres estudiosos 
i analistes dels mitjans, la primacia de la televisió com a mitjà de masses 
ha comportat un retrocés del periodisme d'anàlisi enfront del periodisme 
d'impacte, el periodisme de l'aquí i l'ara, el fet d'arribar els primers i ser en 
directe a qualsevol preu, tot i que no hi hagi res per explicar perquè no hi ha 
hagut temps material de situar-se i comprendre esdeveniments sovint molt 
complexos. El resultat és un periodisme buit, efectista i paradoxalment molt 
redundant i homogenerltzat, ja que tothom tendeix a fer el mateix. 

Una altra consequència de la transformació que experimenta el siste- 
ma mediàtic, sobretot als paisos llatins, és la tendència a substituir els pe- 
riodistes més veterans i experimentats per joves gairebé acabats de sortir 
de les facultats, per raons fonamentalment econòmiques (estalvi de costos 
salarials). És així com a Espanya i a Catalunya darrerament la cobertura de 
la informació internacional s'està deixant cada cop més, en alguns mitjans 
més que en d'altres, en mans de voluntariosos però inexperts professionals 
que sovint no arriben ni a la trentena i que també massa sovint treballen en 
condicions salarials i pressupostàries força pitjors que els seus antecessors 
més veterans. A això al-ludeix irònicament el periodista d'internacional de 
La Vanguardia Plàcid Garcia-Planas quan diu que "ara la corresponsalia de 
guerra és un esport de masses". El necessari i natural relleu generacional no 
s'està gestionant gaire bé. Assistim a la jubilació anticipada, de vegades for- 
çosa i sistemàtica, de valuosos professionals que gaudeixen d'una esplèn- 
dida maduresa professional, el bagatge dels quals sembla que no interessa 
gaire als gestors de les cadenes de televisió. 

Tot i la dificultat per explicar i per fer comprendre les coses sovint in- 
comprensibles d'un món convuls i violent a què al-ludeix Garcia-Planas, el 
corresponsal té l'obligació professional i ètica d'intentar-ho amb totes les 
seves forces i tots els seus recursos. Les condicions descrites d'espectacula- 
rització i mercantilització de la informació, i substitució accelerada dels pe- 
riodistes veterans per d'altres de més joves, inexperts i mal pagats, no posen 
les coses fàcils als professionals d'avui dia. Afortunadament, però, encara 
queden figures de la talla de Rosa Maria Calaf, que durant els seus 38 anys 
de carrera periodística i 25 de corresponsalia a l'estranger ha donat exemple 
de compromís, qualitat i implicació. Un compromís que encara continua 
exercint, com se sol dir, al peu del canó des de la delegació de Pequín i que 
la nostra Universitat vol reconèixer i agrair amb aquest acte solemne. 

Rector Magnífic, en la mesura que m'ha estat possible, he exposat la 
vida i l'obra de la senyora Rosa M. Calaf. Crec, doncs, haver dit prou perquè 
amb la vostra autoritat li sigui atorgat el reconeixement dels seus mèrits. Per 
tant, Rector Magnífic, us demano que us digneu nomenar doctora honoris 
causa la senyora Rosa M. Calaf i incorporar-la a la nostra Universitat. 

ds Discurs d'investidura 
pronunciat per la Sra. Rosa M. Calaf 


Bon dia, senyor rector, membres de la comunitat universitària, senyores 
i senyors 

Em pregunto, sincerament, si mereixo aquest generós reconeixement, 
però estic molt contenta i satisfeta que hagin decidit que sí. Em comprometo 
a esforçar-me per mereixèr-lo i no defraudar-los. 

Jo no sóc acadèmica i tinc un profund respecte i admiració per les insti- 
tucions d'ensenyament. Els agraeixo, doncs, que m'acceptin com a col-lega 
i com a igual. 

Si m'ho permeten, l'honor d'aquesta incorporació simbòlica al Claustre 
d'aquesta prestigiosa Universitat Rovira i Virgili vull dedicar-lo al meu pare, 
insaciable lector, i al meu avi matern, insaciable viatger. Desgraciadament 
ells ja no hi són, però sense la seva comprensió, el seu suport i el seu exem- 
ple jo mai no hauria arribat fins aquí. 

D'altra banda, tots dos eren tarragonins, del Penedès i de la Conca de 
Barberà. Aquest doctorat és, doncs, molt commovedor per a mi. Estic pro- 
fundament vinculada a aquesta terra des de la meva infantesa. Porto gra- 
vades a la memòria imatges inoblidables i relats inspiradors que han anat 
marcant la meva trajectòria vital i professional. He fet del món la meva llar, 
però he tingut molta cura de les meves arrels. Per mi, com deia Hemingvvay, 
casa meva no és per viure-hi, és per tornar-hi, i jo tornaré aquí. 

No vull deixar-me dur per l'emoció o pel sentimentalisme. No puc ni 
vull malgastar una oportunitat tan valuosa en records personals sinó que 
l'aprofitaré per parlar-los d'una professió, el periodisme, que és molt més 
que això: és una forma de vida, una missió. I està en perill. 

M'agradaria que reflexionéssim plegats sobre el seu paper en la societat 
que estem construint. En aquesta sala, en aquest moment, conflueixen dos 
dels seus pilars fonamentals: l'educació i la informació. Ambdós camps tan 
irresponsablement esbatussats pels poders polítics i econòmics en aquest 
escenari mundial d'avui dia, en què tot té preu, però no pas valor, en què 
l'èxit no es basa ja en l'excel-lència. 

Sense el coneixement és impossible bastir l'edifici de la Justícia. Sense 
saber què passa és impossible defensar la llibertat. Educadors i periodistes 
—permetin-me que els posi al mateix nivell— som els paletes que intentem 
construir un món del qual ens puguem sentir orgullosos. 

Thomas Jefferson, tercer president dels Estats Units d'Amèrica i principal 
redactor de la declaració d'independència, escrivia que una nació ignorant 
mai no pot ser lliure. L'objectiu del periodisme és buscar la veritat fins allà 
on sigui possible. Intentar de comprendre allò diferent, la complexitat. Es- 
forçar-se per ser capaç de transmetre-ho i explicar-ho. Maldar per promoure 
el canvi a millor i per a tothom. 

En l'actual món globalitzat, informació no equival a comunicació. La 
llunyania física s'elimina de forma espectacular, però no pas, en la mateixa 
mesura, la llunyania cultural i econòmica. 

Mai la nostra relació amb la realitat ha estat tan sistemàticament medi- 
atitzada, no obstant això, encara que la televisió ha abolit les distàncies, no 
ha sabut, o no ha volgut, reduir les diferències. 

La televisió és un espectacle referencial compartit. Crea un nou vincle 
social en una època en què es debiliten els valors col-lectius. 

L'increment del flux de mitjans de comunicació genera més missatges. 
Malgrat això, no comporta més comprensió mútua. Per evitar el xoc de 
civilitzacions cal treballar per la cohabitació de la diversitat. És fonamental 
acceptar punts de vista diferents i respectar la multiplicitat per aprendre a 
cohabitar. El millor del món és que conté diversos mons. La diversitat és un 
patrimoni de la humanitat. Preservar-la, entendre-la, acceptar-la és un rep- 
te quan la tendència és a l'homogeneització, els patrons d'uniformització 
accelerada hostil. 

Els mitjans són, ara, els principals transmissors de cultura i de coneixe- 
ment de l'altre. Només oferint la diversitat contribuiran a l'expressió plura- 
lista de valors culturals, socials i polítics. 

Albert Camus va dir, el 1951, que hi havia una filiació gairebé biològica 
entre l'odi i la mentida. Tan sols serem capaços de dir la veritat si substituim 
l'odi per la comprensió de la diferència. 

Identitat-cultura-comunicació és el gran triangle que hem de combi- 
nar, remarca l'estudiós de l'altra mundialització Dominique VVolton. No 
es poden subestimar les dificultats de la immensa majoria per adaptar-se a 
l'obertura del món, que amenaça a empassar-se la seva identitat. 

La televisió actua, amb frequència, com a reproductora i disseminadora 
de prejudicis. Com a servei públic ha de servir la societat, no pas servir-se'n 
d'ella. La informació televisiva no ha de ser tractada com un negoci. És 
massa important per deixar-la en mans del mercat. 

Diversos escàndols de periodistes que inventaven els seus articles en 
diaris principals dels Estats Units i d'Europa proven que la pressió empresa- 
rial pel dividend i l'obsessió per l'èxit posen aquests paràmetres per davant 
de la qualitat. 

La major despesa en l'actualitat es fa a disseminar les notícies, no pas a 
recollir-les. S'inverteix en el hardvvare, la tecnologia, no pas en el softvvare, 
els periodistes. Es retalla personal i temps. Cal explicar-ho tot en un minut. 
Es dóna com a producte final allò que gairebé només és material en brut. 

La televisió és, sovint, culpable d'una paradoxa. Quan expliquem l'al- 
dea global, en comptes de ser globals som fragmentaris. La pantalla dóna 
la il-lusió que el fragment televisiu és la realitat total. En una manifestació 
amb escassos participants, si concentren les càmeres sobre el petit grup, 
augmenta la importància real de la protesta, si mostren les voreres, a banda 
i banda, on no passa res, la col-loquen en la seva exacta dimensió. 

Com que aquest tipus de pràctiques abunda, amb intenció o fins i tot 
sense, és clau la possibilitat d'accedir a més d'una versió dels fets. D'això es 
deriva la necessitat que als conflictes de l'Afganistan i l'Iraq, per exemple, 
juntament amb les televisions nord-americanes hi fossin les europees i Al 
Jazeera, la cadena de Qatar, i Al Arabiya, el canal via satèl-lit de Dubai. 
Fonts, en definitiva, amb òptiques diferents. 

Per desgràcia, proliferen els mitjans amb el mateix missatge. Per tant, 
són imprescindibles les perspectives globals, en particular els periodistes 
in situ, encarregats, explica Ryszard Rapuscinsli, de la gran responsabilitat 
de donar sentit a les diferents realitats, de superar les fronteres polítiques i 
psicològiques. 

La diversitat cultural i l'heterogeneltat linguística són una riquesa, però 
alhora són un obstacle per a la comunicació. No obstant això, el futur de- 
pèn del diàleg. Els canvis facilitats per la tecnologia no han atenuat la di- 
visió nord-sud ni han reduit les desigualtats ni millorat l'aproximació a la 
diversitat. 

Els mitjans fallen a l'hora de proporcionar la informació que la societat 
necessita per prendre decisions que l'afecten, tot i que, sovint, ni tan sols se 
n'adonen, o tot i ser-ne conscients, prefereixen mirar cap a un altre costat. 

Hom diria que la lluita contra el terrorisme és l'única que s'ha de dispu- 
tar. No obstant això, n'hi ha d'altres, com la lluita contra la injustícia. Po- 
ques vegades la violència se'n considera el seu resultat, remarca l'escriptor 
uruguaià Eduardo Galeano. Tal com passa amb la pobresa, es prefereix ins- 
criure-la en l'ordre natural de les coses com una cosa fatídica i inevitable... 

Informar bé, amb precisió, en un món de diversitat, de gèneres, de ge- 
neracions, de races, de cultures, d'interessos, és el gran repte davant del 
qual el periodisme agonitza. 

Quan es va produir l'atemptat de Bali, el 2002, els anomenats paisos 
occidentals —sinònim de desenvolupats— es van afanyar a recomanar als 
seus ciutadans que no viatgessin a aquella illa ni al país, Indonèsia. Els bali- 
nesos es preguntaven per què ningú no va recomanar no viatjar a Nova Yorhe 
ni als Estats Units després de l'11 de setembre. Pocs mitjans van transmetre 
aquest plany. D'altra banda, es parlava dels morts australians, però amb 
prou feines dels balinesos. Si no hi haguessin mort turistes estrangers, el 
periodisme internacional no hauria estat allà amb el mateix desplegament 
per explicar-ho. 

Com no podria ser d'altra manera, va ser a Mumbai, capital econòmica 
de l'Índia, el segon país més poblat del planeta i la democràcia més gran, 
quan diverses bombes en un tren de rodalies van matar, al juliol de 2006, 209 
persones. L'interès exterior va ser escàs i curt, contràriament al que va passar 
després dels actes terroristes de Londres, el 2005, on en van morir 52. 

En general, les efemèrides acostumen a ser "blanques". Es recorda Hit- 
ler i l'holocaust, però qui parla de Pol Pot i de l'extermini de cambotjans a 
mans dels ihmers rojos2 Es dediquen hores a la cobertura de judicis a perso- 
natges buits de la faràndula i l'esport i no es presta cap atenció als judicis a 
genocides i violadors dels drets humans al tribunal internacional de l'Haia. 

Cada cop que posem les nostres diferències davant de les nostres sem- 
blances iniciem un procés d'enfrontament. La gent tenim diferents creences, 
assumpcions, actituds, valors, que porten a interpretar els missatges. S'entén 
el que es pot o el que es vol. 

Els periodistes no tenim prou a esforçar-nos a relatar fets amb la màxim 
exactitud, sinó que també hem de procurar utilitzar el llenguatge correcta- 
ment. 

Les paraules no són innocents i cristal-lines. Desplaçats es fa servir en 
lloc de deportats, danys col-laterals, per morts civils, ajuda per ocupació, 
moviment d'alliberament, per terrorisme o viceversa. 

La mentida lingúística és manipulació, o almenys, irresponsabilitat. Es 
tendeix a utilitzar les paraules amb lleugeresa, a etiquetar sense matisos, a 
estereotipar. 

El periodista ha de saber posar-se en el lloc de l'altre, patir amb l'altre, 
respectar l'altre. La comprensió és la qualitat essencial d'un corresponsal, 
principal responsable de transmetre la diversitat. 

Però, on es col-loquen i on no els operatius tècnics que permetran l'en- 
viament d'imatges, en el cas de la televisió2 En el cas de la televisió no ho 
decideix el corresponsal, sinó les grans empreses periodístiques i les agèn- 
cies internacionals. 

Sovint sorgeix la pregunta de si la premsa és on hi ha la notícia o si la 
notícia és on es troba la premsa. 

Els mitjans influeixen pel que diuen i pel que no diuen. De fet, el més 
important és que estableixen l'agenda. L'ordre del dia. No es tracta només de 
sostenir una postura 0 una altra. És més complex. Es fixa no el que hem de 
pensar, sinó en què hem de pensar. Guerra, terrorisme, catàstrofes... Per què 
no fam i desigualtats2 No és fàcil estirar temes oblidats i animar el debat. 

Els grans grups de comunicació no tenen ganes de veure a la plaça 
pública el tema de la censura econòmica en el context de la creixent con- 
centració de mitjans i els governs autoritaris estan poc inclinats a respondre 
pel seu règim de censura política. 

La societat civil s'enfronta a totes les dificultats possibles per fer sentir la 
seva veu a propòsit de la relació entre democràcia, diversitat i mitjans. 

Els estereotips de raça, sexe, edat, religió, grup ètic, procedència geo- 
gràfica, aparença física, condició social, paper adjudicat d'entrada són pre- 
sents i s'esmunyen dins de la informació. No cal ser porter de la realitat, 
però cal vigilar. És impossible el periodisme totalment pur, autònom, inde- 
pendent, però cal buscar-lo amb esforç. 

Per vèncer la temptació de prendre partit en casos de conflicte, cal en- 
trenar els instints contra les trampes que planteja l'ambient en què es mouen 
els mitjans. Fins i tot, els més veterans hi poden caure. Quan es va entrar a 
Rabul, el col-lega de la BBC, John Simpson, de reconeguda qualitat profes- 
sional, es va deixar endur. La seva narració feia la impressió que eren ell i la 
BBC els qui estaven alliberant la ciutat. Després va reconèixer el que havia 
passat i va demanar disculpes. 

Fa vint anys que em moc en la diversitat amb humilitat i respecte. Inten- 
tant aprendre-la i entendre-la. Cultivo fonts multiculturals amb la finalitat de 

tenir- les a mà quan tinc pressa. No obstant això, m'adono que, a vegades, 
no sé o no puc distanciar-me'n prou. 

Explicar la diversitat és necessari per entendre el món. Però per fer-ho 
cal temps per a la reflexió, espai per al relat i una empresa interessada en la 
seva importància i en el valor de la informació internacional. 

Però en els mitjans de tot el món té prioritat la rapidesa i els cròniques 
s'encongeixen. 

Quan vaig arribar als Estats Units, el 1983, una peça per al Telediario 
era d'uns tres minuts. A la Unió Soviètica, el 1988, era de dos i mig. A Amè- 
rica del Sud, el 1990, era de dos. A Itàlia, el 1993, d'un minut i quaranta 
segons. A Rússia, el 1996, d'un minut i vint-i-cinc segons. A Àsia, en aquests 
moments, ronda un minut, un minut i deu segons. 

Els criteris de selecció d'allò que entra en un informatiu són, si més 
no, curiosos. Vam parlar molt de la SARS, la síndrome respiratòria aguda 
o pneumònia atípica, el 2003, afecció de la qual van morir 812 persones. 
Però no de la malària, que en mata milions tots els anys. La pneumònia 
podria arribar a Occident, la malària no. 

La tecnologia cada cop facilita més la transmissió de notícies des de qual- 
sevol lloc, immediatament i en directe. Malgrat això, només està a l'abast de 
pocs i són aquests pocs els qui decideixen quan, on i com s'utilitza. 

Hi ha una pregunta clau que ens hauríem de respondre amb sinceritat: 
jels mitjans de comunicació són mirall de la realitat o, al contrari, en són 
un simple maquillatge per fer-la més atractiva i més productiva per a les 
empreses: Els telenotícies seleccionen els temes que importen o els que 
impacten2 

A mesura que les empreses periodístiques són comprades per grans 
companyies, que la promiscuitat empresarial creix amb aquests conglome- 
rats que produeixen sense distinció programes de televisió i neveres, que la 
televisió pública desdibuixa el seu paper social... Quan se sacrifica el rigor 
periodístic en benefici dels índexs d'audiència, quan els tribunals senten- 
cien contra els periodistes que defensen el secret de les seves fonts, quan 
es difon o publica una cosa abans de comprovar-la... la veu del periodista 
perd força, i en consequència, cada cop participa menys en el disseny de 
la informació. 

La investigació periodística es converteix en acte secundari. Les crí- 
tiques i l'anàlisi, dues eines bàsiques, es debiliten. S'arriba al punt de fer 
creure al receptor que veure un esdeveniment en directe és sinònim d'en- 

tendre'l. Creix la sobrecàrrega de notícies. S'aguditza la crisi de la veritat en 
la informació. 

L'allau de telèfons mòbils, per satèl-lit, Internet, crea un mur de soroll 
i moviment frenètic que suspèn el silenci i la reflexió. Dificulta la creació 
d'una opinió pública sana capaç de ser bastió de drets i llibertats. 

Els qui treballem en la premsa lluitem per disminuir el temps de la nos- 
tra activitat i per ampliar l'espai de la nostra atenció. Per distingir, com 
advertia Antonio Machado, les veus del ressò. 

Quan als Estats Units es va decidir que la informació havia de donar 
diners, quan se'n va descobrir l'aspecte mercantil, se la va convertir en mer- 
caderia. Cotitza en borsa i ha de donar beneficis. Les pressions del mercat 
han erosionat la qualitat del periodisme. 

L'avenç tecnològic no equival a més qualitat de la informació. És una 
eina excepcional, però obliga a explicar coses sense temps per saber què 
està passant i, a més, cobrir instantàniament cada esdeveniment condueix 
a la confusió entre el que és més recent i el que és més important. Simple- 
ment, el fet que alguna cosa acabi de succeir no la fa essencial. 

El periodisme necessita context i prioritats. Separar el gra de la palla. 
Els fets no succeeixen en el buit. Perillosa tendència a eliminar els "vells" 
especialistes. 

La joventut i la bona presència no fan nosa, però són un substitut insu- 
ficient del coneixement i de l'experiència. 

En un altre aspecte, les amenaces a la llibertat de premsa que acostuma- 
ven a ser de caràcter polític ara provenen de la pressió econòmica. 

La naturalesa de la premsa vista com a negoci l'ha fet canviar de forma 
dràstica. Les prioritats comercials incentiven la barreja de notícies i espec- 
tacle. És una estratègia per incrementar l'audiència. El déu ocult d'aquest 
univers, segons el sociòleg Pierre Bourdieu. 

S'amplien pressupostos per als esports, el safareig, els reality shovvs i es 
retallen per als programes informatius. La concentració empresarial i l'es- 
cassetat de programes de qualitat són els dos problemes principals de la 
televisió europea, segons un estudi de l'Open Society Institute, de la Funda- 
ció Soros, i cal no oblidar que la televisió continua sent la primera font de 
notícies per a la majoria d'europeus. 

Però estem en l'era de l'infoentreteniment. Es presta més atenció a allò 
banal i frívol que no pas al que és seriós i rellevant. A l'era de la globalització, 
curiosament, baixa l'interès pel que passa lluny i pel debat dels grans temes. 

És significatiu, igualment, tal com indicava el 2004 el periodista nord- 
americà Ted Roppel, de l'ABC, que molts joves i no tan joves tinguin el seu 
únic contacte amb les notícies mitjançant les emissions de matinada en clau 
d'humor, que ofereixen gairebé totes les cadenes. Es referia als Estats Units, 
però el fenomen s'està produint ja a Europa i a Espanya. 

Cada cop és més difícil distingir entre els pallassos i els domadors, entre 
els actors i els analistes, entre els humoristes i els professionals de la infor- 
mació. 

Jo, igual que Roppel, no tinc cap objecció contra els entretenidors (di- 
ria, si aquesta paraula fos correcta) que fan de periodistes, però sí tinc ob- 
jeccions contra els periodistes que pretenen entretenir. 

Hi havia una vegada una televisió que no demanava compte de resul- 
tats econòmics als serveis informatius sinó que els exigia seriositat, rigor, el 
compliment de la seva funció social. 

A l'hora de seleccionar la informació, el criteri es basava en la impor- 
tància real dels temes per al ciutadà i a l'hora d'elaborar-la es buscava la 
forma més precisa de comunicar-los i explicar-los. 

No obstant això, un programa que decideixi explicar el que és autèn- 
ticament rellevant és, lamentablement, un luxe inassequible i insostenible 
per a les televisions. Fins i tot, per a la televisió pública. Quan els informa- 
tius formen part del mercat, o donen el que el mercat vol o fan fallida. 

La televisió d'avui està més interessada a distreure, divertir, enganyar, i 
la nostra societat opulenta, confortable, satisfeta ha generat al-lèrgia a tota 
informació desagradable, inquietant, que obligui a pensar i a sacrificar-se. 
El públic té la seva part de responsabilitat. 

Ens podem preguntar, però, si l'espectador no va començar a considerar 
la informació menys seriosament quan el periodisme televisiu va començar 
a perdre la seva integritat, a dissenyar notícies per als més joves, a tractar-les 
com si fossin entreteniment, a prendre-les més a la lleugera. 

El món, assenyala David Hayes al portal nord-americà de debat Open 
Democracy, entra al segle XXI amb un dèficit d'idees, d'ètica, d'institucions i 
de lideratge polític. Davant de l'estressant quantitat d'informació, la gent es 
refugia en allò tribal. Caldria afrontar els reptes amb un "nosaltres global", 
però la incògnita és com s'aconsegueix. 

No s'està construint una societat de ciutadans sinó de consumidors amb 
els pecats socials que assenyalava Mahatma Ghandi: riquesa sense treball, 

plaer sense consciència, ciència sense humanitat, política sense principis, 
comerç sense moral, devoció sense sacrifici. 

Per acabar, vull invocar els joves que ens acompanyen, tan nombrosos 
en aquesta cerimònia, perquè es projectin cap al futur recordant aquesta 
llista de Ghandi i el propi passat, fonament i patrimoni. Només la saviesa i 
la memòria impedeixen repetir errors. 

Tucídides deia que cal triar entre descansar o ser lliure. En aquest món 
cada cop més globalitzat i més petit es necessita l'esforç de tothom. 

Malgrat que treballo amb les paraules a diari, mai m'abandona el dubte 
i la dificultat de trobar les més precises, les més justes, les més clares i, en 
aquesta solemne i entranyable ocasió, no sé quines triar per expressar la 
meva gratitud. Tot i que probablement la millor sigui la més senzilla: grà- 
cies. 

ss Paraules de benvinguda 
pronunciades pel Dr. Francesc Xavier Grau 
Rector Magfc. de la Universitat 


Benvolguda Sra. Rosa Maria Calaf, president del Consell Social de la 
Universitat Rovira i Virgili, secretari general de la Universitat Rovira i Virgili, 
senyores i senyors claustrals, distingides autoritats, senyores i senyors, 

És motiu de màxima satisfacció per a la Universitat celebrar aquest acte 
solemne d'investidura de la Sra. Rosa Maria Calaf com a doctora honoris 


causa per la Universitat Rovira i Virgili. 

A mi em correspon l'honor i el privilegi de donar la benvinguda al nos- 
tre Claustre a la doctora Calaf, i ho faig ben a gust, tant a títol personal com 
en nom del tots els membres de la Doria De forma especial pera la 


disme, de la qual va néixer la proposta de conferir-li la màxima distinció 
Ds que atorga la Universitat. 

El padrí, el professor Bernat López, en la seva laudatio, ha posat de 
manifest tots els mèrits acadèmics i científics que la fan mereixedora de tan 
alta distinció i que hem pogut apreciar en la magistralis lectio amb la qual la 
Sra. Calaf ens ha obsequiat. 

La distinció de doctora honoris causa cal entendre-la tant des del ves- 
sant de la distingida com de la comunitat universitària a la qual s'acaba 
d'integrar. Per la URV, és tot un privilegi comptar en el nostre Claustre amb 
un referent en Periodisme i Comunicació com la Sra. Rosa Maria Calaf que, 
com ha explicat el Dr. Bernat López, s'ha distingit també pel seu compro- 
mís amb els valors de la pau, la reconciliació i la igualtat, reconeguda per 
l'ONU amb la distinció VVomen Together Avvard 2007. El valor principal de 
la Universitat pública és la generació i transmissió del coneixement, amb 
la màxima autonomia i sense limitacions per raons de cap mena, ja siguin 
ideològiques, religioses o simplement culturals, perseguint la formació de 
ciutadans plenament lliures i responsables, és a dir, veritablement propieta- 
ris de les seves decisions, fonamentades en un pensament crític. 

Rosa Maria Calaf ens n'ha donat moltes evidències, ha estat testimoni 
i ens ha apropat aquest món petit on convivim 6.500 milions de persones i 
està immers en informació, però una informació molt mediatitzada. El lliure 

albir, la capacitat de jutjar per un mateix ha esdevingut avui en dia més 
necessari que mai. És un dels motius pels quals la formació universitària bà- 
sica avui és necessària per a una majoria de la població: sense la formació 
suficient, sense un esperit crític prou desenvolupat, no es construeix una 
veritable societat democràtica regida per l'imperi dels drets humans. És en 
aquest sentit que rebem amb gratitud i reconeixement la incorporació de 
Rosa Maria Calaf a la Universitat Rovira i Virgili, una universitat que, a més, 
desenvolupa un projecte formatiu en l'àmbit de la Comunicació al voltant 
d'aquests valors que ella representa. 

L'accés a informació contrastada i responsable és un dels primers requi- 
sits per poder desenvolupar aquest esperit crític que fa més lliure la ciutada- 
nia i és alhora un dels elements imprescindibles per al progrés col-lectiu. 

Rosa Maria Calaf ha lluitat precisament per això, podríem dir que des 
de la "primera línia" o la "línia de foc", on es genera la primera informació, 
on es donen a conèixer els primers detalls de la notícia, és a dir, des de on 
s'inicia en les nostres ments la primera reflexió. Com ella mateixa deia amb 
motiu del lliurament, al novembre passat, del premi a Toda una Vida, ator- 
gat per l'Acadèmia de les Ciències i les Arts de Televisió: "El corresponsal 
és una espècie en extinció malgrat que donar a conèixer el món no és un 
luxe sinó una necessitat social." Afegia que "el dret a la informació és tan 
fonamental com el dret a l'educació o a la salut", i finalitzava dient: "És 
responsabilitat de tots construir una societat de ciutadans i no de simples 
consumidors". 

Aquesta realitat que amb tant de coneixement de causa ens ha il-lustrat 
la Dra. Calaf en la seva laudatio ens diu que la nostra tasca és cada vega- 
da no només més urgent sinó també més ingent. La Universitat treballa i 
seguirà treballant tant en la formació dels professionals del periodisme i la 
comunicació com en la de titulats en tots els àmbits de coneixement, tots 
amb una àmplia visió del món i aquest esperit crític que la nostra societat 
necessita per avançar en els valors universals de justícia i igualtat. 

Aquest solemne acte d'investidura d'una doctora honoris causa en l'àm- 
bit del Periodisme s'afegeix al que fa pocs mesos vam celebrar en aquest 
mateix Paranimf de presentació de la càtedra internacional URV/Repsol 
d'Excel-lència en la Comunicació, creada per contribuir a millorar la quali- 
tat ètica i estètica de les pràctiques comunicatives en què vivim immersos, 
per mostrar també a la societat la rellevància que la universitat concedeix a 
aquest camp. L'àmbit de la comunicació, més que el de la tecnologia, do- 

mina en l'actual societat del coneixement i els professionals del periodisme 
hi tenen un paper central. 

Com ja s'ha dit, en l'era de la comunicació és quan globalment hi ha 
més desinformació. Conscient de la situació i de la seva responsabilitat, la 
URV vol treballar per contribuir a fer que l'era de la informació esdevingui 
sinònim no tant sols de la de la comunicació, sinó també de la del conei- 
xement. 

Aquest acte d'investidura de la Dra. Rosa Maria Calaf s'ha convertit en 
símbol del que volem fer però també del que volem ser, una Universitat 
compromesa veritablement i profundament amb la societat que l'ha creada. 

Dra. Rosa Maria Calaf, gràcies per acceptar la nostra distinció, que més 
que honorar la vostra persona ens honora a nosaltres mateixos, la vostra 
incorporació al Claustre prestigia la Universitat Rovira i Virgili i ens obliga 
a treballar per ser dignes d'aquest prestigi. 

Avui, amb el màxim reconeixement dels vostres mèrits, adquiriu el 
compromís de representar la Universitat Rovira i Virgili, que de ben segur 
realitzareu amb afecte. Rebeu l'enhorabona més cordial, en nom propi i en 
el de tota la comunitat universitària, que des d'avui també és la vostra. 


Moltes gràcies. 

